CELEX: 
Language: mt
Date: 2021-06-22 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/1139 fir-rigward tal-ispeċifikazzjonijiet tal-obbligu ta’ ħatt l-art fir-rigward tas-salamun fil-Baħar Baltiku għall-perjodu 2021-2023

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Wieħed mill-objettivi ewlenin tal-Politika Komuni tas-Sajd (PKS) huwa li bil-mod il-mod, fis-sajd kollu tal-Unjoni Ewropea (UE), il-ħut ma jibqax jiġi skartat, permezz tal-implimentazzjoni ta’ obbligu ta’ ħatt l-art skont ir-Regolament (UE) Nru 1380/2013 dwar il-PKS
                  1
                (minn hawn ’il quddiem “ir-Regolament Bażiku tal-PKS”). Dan huwa maħsub sabiex isir użu aħjar mir-riżorsi disponibbli, u biex tiġi indirizzata l-istennija pubblika li tispiċċa l-prassi li jintrema lura fil-baħar ħut li jista’ jiġi kkummerċjalizzat. Fil-valutazzjoni tal-impatt li twettqet biex issir l-iktar riforma riċenti tal-PKS, il-livelli għoljin ta’ skartar ġew identifikati bħala aspett importanti tan-nuqqas ta’ sostenibbiltà ambjentali tal-PKS
                  2
               . L-iskartar jibqa’ problema f’ħafna mis-sajd fil-Baħar Baltiku
                  3
               .
            
            
               L-obbligu ta’ ħatt l-art fil-Baħar Baltiku jkopri l-ispeċijiet kollha soġġetti għal-limiti ta’ qbid skont l-Artikolu 15(1) tar-Regolament Bażiku tal-PKS. Dak ir-Regolament jipprevedi wkoll serje ta’ dispożizzjonijiet biex tiġi ffaċilitata l-implimentazzjoni tal-obbligu ta’ ħatt l-art, b’mod partikolari mekkaniżmi speċifiċi ta’ flessibilità li għandhom bżonn jiġu attivati permezz ta’ pjanijiet pluriennali jew fin-nuqqas ta’ pjanijiet pluriennali, f’dak li jsejħulhom pjanijiet għall-iskartar. Dawn il-pjanijiet għall-iskartar huma miżura temporanja għal perjodu ta’ tliet snin u jistgħu jiġġeddu darba. Dawn il-pjanijiet temporanji għall-iskartar li jkopru s-salamun tal-Baltiku ġew adottati fl-2014
                  4
                u fl-2017
                  5
               . L-aħħar pjan għall-iskartar jiskadi fil-31 ta’ Diċembru 2020. 
            
            
               Sabiex tiġi ffaċilitata l-implimentazzjoni tal-obbligu ta’ ħatt l-art, l-Artikolu 7(1)(a) tal-pjan pluriennali għall-Baħar Baltiku
                  6
               , kif modifikat bir-Regolament (UE) 2020/1781
                  7
                jagħti s-setgħa lill-Kummissjoni biex tadotta, fuq rakkomandazzjoni konġunta ppreżentata mill-Istati Membri, eżenzjonijiet mill-applikazzjoni tal-obbligu ta’ ħatt l-art għall-ispeċijiet kollha soġġetti għall-obbligu ta’ ħatt l-art u koperti mill-pjan pluriennali, inkluż is-salamun, jekk l-evidenza xjentifika turi rati ta’ sopravivenza għoljin, meta jitqiesu l-karatteristiċi tal-irkaptu, tal-prattiki tas-sajd u tal-ekosistema. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Għall-fini tal-implimentazzjoni tal-approċċ reġjonalizzat, l-Istati Membri madwar il-Baħar Baltiku waqqfu Forum reġjonali dwar is-Sajd fil-Baħar Baltiku (BALTFISH). 
            
            
               Waqt il-ħidma tiegħu fuq ir-rakkomandazzjonijiet konġunti, il-BALTFISH ikkonsulta mal-Kunsill Konsultattiv tal-Baħar Baltiku (BSAC). 
            
            
               Il-BALTFISH ippreżenta rakkomandazzjoni konġunta fit-12 ta’ Mejju 2020 fejn talab li tittawwal l-eżenzjoni ta’ sopravivenza għolja attwali għas-salamun, bl-eċċezzjoni għas-salamun li jinqabad permezz tan-nases pontuni li magħhom ma jkunx hemm imqabbda borża mingħajr għoqiedi. Għaldaqstant, jenħtieġ li l-ammont totali ta’ salamun rilaxxat jinżamm f’livell baxx. 
            
            
               Il-Grupp ta’ Ħidma ta’ Esperti tal-STCEF 20-04 tat-18-22 ta’ Mejju 2020
                  8
                ivvaluta d-dokumenti ppreżentati. L-STECF innota li skont ir-rakkomandazzjoni konġunta, il-livell tas-salamun skartat fil-perjodu 2017-2019 minn irkapti koperti mill-eżenzjoni eżistenti kien bejn 0,7-4,3 %. L-informazzjoni l-ġdida pprovduta b’appoġġ tar-rakkomandazzjoni konġunta tirrigwarda primarjament għan-nases pontun li magħhom ikun hemm imqabbda borża mingħajr għoqiedi. Fir-rigward tan-nases pontun, l-STECF innota li l-istudju ppreżentat indika rata ta’ sopravivenza ta’ 29 % għan-nases pontun li magħhom ma jkunx hemm imqabbda borża mingħajr għoqiedi u 52 % meta jkollhom din il-borża. L-STECF innota wkoll li l-istudju ddikjara li r-rata ta’ mortalità (relattivament għolja) kienet attribwita għal mortalità naturali eċċezzjonalment għolja (22 %) li dehret fiż-żona ta’ studju. L-STCEF innota li l-evidenza ssuġġeriet li n-nases pontun li magħhom ikun hemm imqabbda borża mingħajr għoqiedi kellhom il-potenzjal li jkunu aktar ġentili mas-salamun rilaxxat wara l-immaniġġjar. Fil-każ tas-sajd bix-xbieki nassa, l-STECF stqarr li kien possibbli li s-salamun jitneħħa b’mod ġentili mill-“borża tal-ħut” tal-irkaptu waħda waħda (bl-idejn) u jiġu rilaxxati. Barra minn hekk, l-STECF irrefera għal studju
                  9
                dwar is-sopravivenza tas-salamun li jinqabad bix-xbieki nases fejn kien previst li r-rata ta’ sopravivenza tal-qabda/rilaxx kienet stmata għal 89 %. Barra minn hekk, l-STECF innota li f’valutazzjoni preċedenti tal-2014
                  10
                hu kien stqarr li għal xbieki nassa u għal xbieki fyke, l-evidenza indikat li l-mortalità immedjata tal-iskartar kienet tipikament inqas minn 10 %. Madankollu, l-STECF ikkonkluda li ma kienx hemm biżżejjed evidenza fir-rigward tal-kavetti/nases u tax-xbieki mifruda f’post fiss, filwaqt li qies li huwa raġonevoli li wieħed jassumi li l-mortalità tkun baxxa wkoll. 
            
            
               Wara l-valutazzjoni tal-STECF, il-Kummissjoni talbet lil BALTFISH biex jikkunsidra mill-ġdid il-ħtieġa ta’ eżenzjoni minħabba l-livell baxx ħafna ta’ salamun skartat, u f’każ ta’ tweġiba affermattiva, BALTFISH jispjega x’qies bħala livell baxx ta’ salamun rilaxxat. BALTFISH wieġeb fil-15 ta’ Settembru 2020, u bagħat rakkomandazzjoni konġunta aġġornata datata t-8 ta’ Settembru 2020, filwaqt li jenfasizza li l-eżenzjoni pprovdiet inċentiv biex jintużaw irkapti aktar selettivi u b’impatt baxx meta jsir is-sajd għal speċijiet oħra għajr is-salamun. Barra minn hekk, ir-rakkomandazzjoni konġunta nnotat li l-eżenzjoni potenzjalment tista’ tnaqqas il-qabdiet inċidentali ta’ għasafar u mammiferi, u f’ċerti reġjuni se tippermetti l-protezzjoni tal-istokkijiet tas-salamun selvaġġ billi jiġi rilaxxat is-salamun selvaġġ li jinqabad u jinżamm biss is-salamun imrobbi. Finalment, l-eżenzjoni tiffaċilita l-ġestjoni tal-kwota, speċjalment billi tippermetti lis-sajjieda biex jirrilaxxaw is-salamun selvaġġ filwaqt li jżommu s-salamun imrobbi. Barra minn hekk, BALTFISH issuġġerixxa li l-eżenzjoni tiġi limitata għal 8 % tal-kwota annwali għas-salamun ta’ kull Stat Membru. Dan il-limitu se jkompli jnaqqas kwalunkwe impatt negattiv potenzjali ta’ din l-eżenzjoni fuq l-istokk.
            
            
               Barra minn hekk, BALTFISH bagħat it-tieni aġġornament tar-rakkomandazzjoni konġunta datata s-16 ta’ Marzu 2021 biex titqies il-valutazzjoni msemmija hawn fuq tal-Grupp ta’ Ħidma tal-Grupp tal-Euro tal-STECF 20-04 fir-rigward tal-kavetti/nases u tax-xbieki mirfuda f’post fiss. Il-kavetti/nases m’għadhomx inklużi fir-rakkomandazzjoni konġunta. Fir-rigward tax-xbieki mirfuda f’post fiss, BALTFISH spjega li x-xbieki mirfuda f’post fiss kienu subkategorija tax-xbieki nassa u kienu inklużi fl-istudju tal-2006 ivvalutat mill-STECF fl-2014, għalkemm ix-xbieki mirfuda f’post fiss ma kinux imsemmija espliċitament. Barra minn hekk, kienu għaddejjin studji ulterjuri u se tiġi pprovduta data rilevanti għal valutazzjoni tal-STECF sa Mejju 2023. Finalment, BALTFISH immodifika l-limitu tal-eżenzjoni għal 8 % tal-qabdiet annwali tas-salamun mill-kwota tas-salamun ta’ kull Stat Membru. Fil-kuntest tal-konsultazzjoni mal-Grupp ta’ Esperti tas-Sajd u l-Akkwakultura ġie indikat li, kif imsemmi fir-rakkomandazzjoni konġunta, jenħtieġ li l-kamp ta’ applikazzjoni tal-eżenzjoni jkun imfassal fuq dak adottat fl-2014 iżjed milli dak tal-2017, peress li s-salamun potenzjalment jinqabad b’mod aċċessorju fis-sajd Baltiku kollu bl-użu tat-tipi ta’ rkaptu eżentati.   
            
            
               Abbażi tal-evalwazzjoni tal-STECF, ir-rakkomandazzjoni konġunta aġġornata u valutazzjoni interna mis-servizzi tal-Kummissjoni, il-Kummissjoni tqis li r-rakkomandazzjoni konġunta ppreżentata hija f’konformità mal-Artikolu 7(1)(a) tar-Regolament (UE) 2016/1139 kif deskritt hawn fuq u f’konformità mal-Artikolu 15(4)(b) tar-Regolament (UE) Nru 1380/2013. Madankollu, jenħtieġ li d-deroga tkun limitata fiż-żmien u l-informazzjoni addizzjonali ssuġġerita mil-STECF jenħtieġ li tiġi pprovduta fil-ħin qabel l-iskadenza ta’ din id-deroga. L-informazzjoni pprovduta se titqies meta tiġi vvalutata estensjoni possibbli tad-deroga għad-diversi tipi ta’ rkaptu. 
            
            
               L-eżenzjoni tas-sopravivenza għas-salamun abbażi tar-Regolament Delegat tal-Kummissjoni (UE) 2018/211 skadiet fil-31 ta’ Diċembru 2020. L-eżenzjoni għandha impatt dirett fuq l-ippjanar tal-istaġun tas-sajd tal-bastimenti tal-Unjoni u fuq l-attivitajiet ekonomiċi relatati. Sabiex tiġi żgurata l-kontinwità legali, huwa għalhekk xieraq li dan ir-Regolament jiġi applikat b’mod retroattiv mill-1 ta’ Jannar 2021.
            
            
               3.
                     ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-azzjoni ġuridika ewlenija hija l-adozzjoni ta’ miżuri li jiffaċilitaw l-implimentazzjoni tal-obbligu ta’ ħatt l-art. Ir-Regolament jispeċifika l-ispeċijiet u s-sajd li għalihom ikunu japplikaw miżuri speċifiċi u l-eżenzjonijiet ibbażati fuq livelli għoljin ta’ sopravivenza. 
            
            
               Bażi ġuridika
            
            
               L-Artikolu 7(1)(a) tar-Regolament (UE) 2016/1139 tal-Parlament Ewropew u tal-Kunsill.
            
         
         
            
               Prinċipju tas-sussidjarjetà
            
            
               Il-proposta taqa’ fil-kompetenza esklużiva tal-Unjoni Ewropea.
            
            
               Prinċipju tal-proporzjonalità
            
            
               Il-proposta taqa’ fil-kamp ta’ applikazzjoni tas-setgħat delegati previsti lill-Kummissjoni permezz tal-Artikolu 7(1)(a) tar-Regolament (UE) 2016/1139 u ma tmurx lil hinn minn dak li hu meħtieġ biex jintlaħaq l-għan ta’ dik id-dispożizzjoni.
            
            
               Għażla tal-istrument
            
            
               Strument propost: Regolament Delegat tal-Kummissjoni.
            
            
               Mezzi oħra ma jkunux xierqa għar-raġuni li ġejja: Il-Kummissjoni ngħatat is-setgħat biex tadotta l-eżenzjonijiet mill-obbligu ta’ ħatt l-art abbażi ta’ sopravivenza għolja permezz ta’ atti delegati. L-Istati Membri li għandhom interess ta’ ġestjoni dirett ippreżentaw ir-rakkomandazzjoni konġunta tagħhom. Il-miżuri previsti f’din tal-aħħar u inklużi f’din il-proposta huma bbażati fuq l-aqwa parir xjentifiku disponibbli u jissodisfa r-rekwiżiti kollha stabbiliti fl-Artikolu 18(5) tar-Regolament (UE) Nru 1380/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 22.6.2021
            
            
               li jissupplimenta r-Regolament (UE) 2016/1139 fir-rigward tal-ispeċifikazzjonijiet tal-obbligu ta’ ħatt l-art fir-rigward tas-salamun fil-Baħar Baltiku għall-perjodu 2021-2023
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2016/1139 tal-Parlament Ewropew u tal-Kunsill tas-6 ta’ Lulju 2016 li jistabbilixxi pjan pluriennali għall-istokkijiet tal-bakkaljaw, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet, li jemenda r-Regolament tal-Kunsill (KE) Nru 2187/2005 u li jirrevoka r-Regolament tal-Kunsill (KE) Nru 1098/2007
                  11
               , u b’mod partikolari l-Artikolu 7(1)(a),
            
            
               Billi:
            
            
               (1)Ir-Regolament (UE) Nru 1380/2013
                  12
                għandu l-għan li jelimina progressivament l-iskartar fis-sajd kollu tal-Unjoni permezz tal-implimentazzjoni ta’ obbligu ta’ ħatt l-art għall-qabdiet ta’ speċijiet soġġetti għal-limiti tal-qbid. 
            
            
               (2)F’konformità mal-Artikolu 15(1)(a) tar-Regolament (UE) Nru 1380/2013, l-obbligu ta’ ħatt l-art japplika fis-sajd għas-salamun fil-Baħar Baltiku mill-1 ta’ Jannar 2015. 
            
            
               (3)L-Artikolu 15(6) tar-Regolament (UE) Nru 1380/2013 jagħti s-setgħa lill-Kummissjoni, fin-nuqqas ta’ pjanijiet pluriennali stabbiliti skont l-Artikolu 9 ta’ dan ir-Regolament, biex tadotta pjanijiet għall-iskartar li jkun fihom id-dettalji tal-implimentazzjoni tal-obbligu ta’ ħatt l-art għal perjodu inizjali ta’ tliet snin li jista’ jiġġedded għal perjodu ieħor ta’ tliet snin. Dawk il-pjanijiet għall-iskartar għandhom jiġu adottati abbażi tar-rakkomandazzjonijiet konġunti żviluppati mill-Istati Membri b’konsultazzjoni mal-Kunsilli Konsultattivi rilevanti.
            
            
               (4)Ir-Regolament ta’ Delega tal-Kummissjoni (UE) Nru 1396/2014
                  13
                waqqaf pjan ta’ skartar fil-Baħar Baltiku fir-rigward tas-sajd għas-salamun, għall-aringa, għal-laċċa kaħla u għall-bakkaljaw. Dak il-pjan ta’ skartar inkluda eżenzjoni mill-obbligu ta’ ħatt l-art partikolarment għas-salamun minħabba r-rati ta’ sopravivenza għoljin li ġew murija għal dan l-ispeċi kif previst fl-Artikolu 15(4)(b) tar-Regolament (UE) Nru 1380/2013. Ir-Regolament (UE) Nru 1396/2014 skada fil-31 ta’ Diċembru 2017. Din l-eżenzjoni għas-salamun Baltiku ġiet imġedda bir-Regolament Delegat tal-Kummissjoni (UE) 2018/211
                  14
               , li skada fil-31 ta’ Diċembru 2020. 
            
            
               (5)Ir-Regolament (UE) 2016/1139 jistabbilixxi pjan pluriennali għall-istokkijiet mistada fil-Baħar Baltiku u jipprevedi d-dettalji għall-implimentazzjoni tal-obbligu ta’ ħatt l-art ta’ dawk l-istokkijiet, inkluż is-salamun. L-Artikolu 7(1)(a) ta’ dak ir-Regolament jagħti s-setgħa lill-Kummissjoni biex tadotta atti delegati sabiex tissupplimenta dak ir-Regolament billi tispeċifika dettalji tal-obbligu ta' ħatt l-art (żbark) relatat ma’ rati għoljin ta’ sopravivenza.
            
            
               (6)Id-Danimarka, il-Ġermanja, l-Estonja, il-Latvja, il-Litwanja, il-Polonja, il-Finlandja u l-Iżvezja għandhom interess ta’ ġestjoni dirett fis-sajd fil-Baħar Baltiku. Fit-12 ta’ Mejju 2020, dawk l-Istati Membri ppreżentaw rakkomandazzjoni konġunta
                  15
                lill-Kummissjoni, wara li kkonsultaw mal-Kunsill Konsultattiv tal-Baħar Baltiku. Inkisbu kontribuzzjonijiet xjentifiċi mill-korpi xjentifiċi rilevanti. Ir-rakkomandazzjoni konġunta ġiet aġġornata fit-8 ta’ Settembru 2020 u fis-16 ta’ Marzu 2021.
            
         
         
            
               (7)Ir-rakkomandazzjoni konġunta emendata tissuġġerixxi li l-eżenzjoni mill-obbligu ta’ ħatt l-art għas-salamun li jinqabad b’ċerti rkapti passivi previsti bir-Regolament Delegat tal-Kummissjoni (UE) 2018/211 jenħtieġ li jibqgħu japplikaw wara l-31 ta’ Diċembru 2020. Dan jipprovdi inċentiv biex jintużaw irkapti aktar selettivi u b’impatt baxx meta jsir is-sajd għal speċijiet oħrajn għajr għas-salamun. Barra minn hekk, l-eżenzjoni potenzjalment tista’ tnaqqas il-qabdiet inċidentali ta’ għasafar u mammiferi. F’ċerti reġjuni se tiffaċilita l-ġestjoni tal-kwota u tippermetti l-protezzjoni tal-istokkijiet tas-salamun selvaġġ billi jiġi rilaxxat is-salamun selvaġġ li jinqabad u jinżamm biss is-salamun imrobbi. Madankollu, jenħtieġ li l-kavetti/nases ma jibqgħux jiġu eżentati u fir-rigward tan-nases pontun, jenħtieġ li jiġu inklużi biss dawk li magħhom ikun hemm imqabbda borża mingħajr għoqiedi (“Vittjanpåse”). Barra minn hekk, ir-rakkomandazzjoni konġunta tissuġġerixxi li l-eżenzjoni jenħtieġ li tkun limitata għal 8 % tal-qabdiet annwali mill-kwota tas-salamun ta’ kull Stat Membru sabiex jitnaqqas aktar kwalunkwe impatt negattiv potenzjali ta’ dik l-eżenzjoni fuq l-istokk. Finalment, fil-kuntest tal-konsultazzjoni mal-Grupp ta’ Esperti tas-Sajd u l-Akkwakultura ġie indikat li, kif imsemmi fir-rakkomandazzjoni konġunta, jenħtieġ li l-eżenzjoni tkopri s-salamun li jinqabad fis-sajd kollu bl-użu ta’ rkapti passivi rilevanti.
            
            
               (8)Il-Kumitat Xjentifiku, Tekniku u Ekonomiku għas-Sajd (STECF) rieżamina l-evidenza xjentifika pprovduta mar-rakkomandazzjoni konġunta
                  16
               . L-STECF fakkar il-valutazzjoni preċedenti tiegħu
                  17
                li kienet saret għax-xbieki nassa u għax-xbieki fyke, filwaqt li fakkar li kienet meħtieġa iktar informazzjoni sabiex jikkonferma s-suppożizzjonijiet ta’ sopravivenza għal kavetti/nases u tax-xbieki mirfuda f’post fiss. Fuq dik il-bażi, ir-rakkomandazzjoni konġunta aġġornata ma għadhiex tinkludi l-kavetti/nases. Barra minn hekk, l-Istati Membri spjegaw li d-data ppreżentata preċedentement kienet tinkludi x-xbieki mirfuda f’post fiss, filwaqt li x-xbieki mirfuda f’post fiss ma kinux jissemmew b’mod espliċitu fl-istudju rilevanti, u li kienu qed jitwettqu aktar studji. Għaldaqstant, l-Istati Membri impenjaw ruħhom li jippreżentaw aktar informazzjoni fir-rigward tar-rati ta’ sopravivenza għas-salamun li jinqabad fix-xbieki mirfuda f’post fiss qabel l-iskadenza ta’ dan l-att delegat. Jenħtieġ li l-eżenzjoni tibqa’ tapplika, meta wieħed iqis li fil-valutazzjoni preċedenti tiegħu, l-STECF iddikjara li x-xbieki mirfuda f’post fiss joperaw b’mod simili għax-xbieki nassa u għax-xbieki fyke u li l-Istati Membri impenjaw ruħhom fir-rakkomandazzjoni konġunta li jwettqu iktar riċerka. Fir-rigward tan-nases pontun, l-STECF innota li dawk li magħhom ikun hemm imqabbda borża mingħajr għoqiedi kellhom il-potenzjal li jkunu aktar ġentili minn dawk ta’ mingħajr din il-borża. Ir-riżultati juru li r-rata ta’ sopravivenza tas-salamun li jinqabad min-nases pontun li magħhom ikun hemm imqabbda borża mingħajr għoqiedi kienet ta’ 52 %, għalkemm ir-rata ta’ sopravivenza tista’ potenzjalment tkun ogħla b’mod sinifikanti skont iċ-ċirkostanzi ambjentali. Qed jitwettqu aktar proġetti ta’ riċerka. 
            
            
               (9)Il-miżuri li ġew issuġġeriti fir-rakkomandazzjoni konġunta jikkonformaw mal-Artikolu 15(4)(b) tar-Regolament (UE) Nru 1380/2013 u għaldaqstant, jistgħu jiddaħħlu f’dan ir-Regolament b’konformità mal-Artikolu 18(3) tar-Regolament (UE) Nru 1380/ 2013 u mal-Artikolu 7(1)(a) tar-Regolament (UE) 2016/1139. Madankollu, abbażi tal-valutazzjoni tal-STECF, jenħtieġ li din l-eżenzjoni tkun temporanja biss, u jenħtieġ li l-Istati Membri kkonċernati jipprovdu fi żmien xieraq qabel l-iskadenza ta’ dan ir-Regolament, l-informazzjoni addizzjonali rilevanti u d-data ssuġġerita mill-STECF.
            
            
               (10)Fid-dawl ta’ dan ta’ hawn fuq, il-perjodu ta’ dan ir-Regolament jenħtieġ li jkun limitat għal tliet snin sabiex tiġi żgurata valutazzjoni aġġornata tal-eżenzjoni u tal-iżvilupp tas-sajd ikkonċernat.  
            
            
               (11)Peress li l-eżenzjoni mogħtija bir-Regolament Delegat tal-Kummissjoni (UE) 2018/211 skadiet fil-31 ta’ Diċembru 2020, sabiex tiġi żgurata l-kontinwità legali, dan ir-Regolament jenħtieġ li japplika b’effett mill-1 ta’ Jannar 2021. Għal raġunijiet ta’ ċertezza tad-dritt u bħala kwistjoni ta’ urġenza, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu.
            
            
               ADOTTAT DAN IR-REGOLAMENT:
            
            
               Artikolu 1 
                  Suġġett u kamp ta’ applikazzjoni
            
            
               Dan ir-Regolament jistabbilixxi regoli u japplika l-obbligu ta’ ħatt l-art relatat mas-salamun li jinqabad   fil-Baħar Baltiku għall-perjodu 2021-2023. 
            
            
               Artikolu 2 
                  Definizzjonijiet
            
            
               Għall-finijiet ta’ dan ir-Regolament, għandha tapplika d-definizzjoni li ġejja:
            
            
               “Baħar Baltiku” tfisser id-diviżjonijiet ICES IIIb, IIIc u IIId, kif speċifikat fl-Artikolu 4(2)(b) tar-Regolament (UE) Nru 1380/2013.
            
            
               Artikolu 3 
                  Eżenzjoni għall-ispeċijiet b’rati ta’ sopravivenza għoljin
            
            
               1.
                     L-eżenzjoni għall-ispeċijiet bir-rati ta’ soppravivenza għoljin imsemmija fl-Artikolu 15(4)(b) tar-Regolament (UE) Nru 1380/2013 għandha tapplika għas-salamun li jinqabad bix-xbieki fyke, bix-xbieki mirfuda f’post fiss u bit-tipi l-oħrajn kollha ta’ xbieki nassa, ħlief in-nases pontun li magħhom ma jkunx hemm imqabbda borża mingħajr għoqiedi.
            
            
               2. L-eżenzjoni msemmija fil-paragrafu 1 għandha tkun limitata għal mhux iktar minn 8 % tal-qabdiet annwali totali tas-salamun mill-kwota tas-salamun ta’ kull Stat Membru.
            
            
               3. Is-salamun li jinqabad f’konformità mal-eżenzjoni stabbilita fil-paragrafu 1 għandu jiġi rilaxxat immedjatament lura fil-baħar. 
            
            
               Artikolu 4 
                  Dispożizzjonijiet finali
            
            
               Sal-1 ta’ Mejju 2023, l-Istati Membri b’interess ta’ ġestjoni dirett għandhom jippreżentaw lill-Kummissjoni informazzjoni xjentifika addizzjonali li tippermetti valutazzjoni tar-rappreżentanza u l-kwalità tal-istima tas-sopravivenza tas-salamun skartat wara li jinqabad bix-xbieki mirfud f’post fiss u bin-nases pontun li magħhom ikun hemm imqabbda borża mingħajr għoqiedi, inkluża l-informazzjoni dwar il-mortalità ta’ wara r-rilaxx.
            
            
               Artikolu 5 
                  Dħul fis-seħħ
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Għandu japplika mill-1 ta’ Jannar 2021 sal-31 ta’ Diċembru 2023. Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 22.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p.22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Parir tal-Kunsill Internazzjonali għall-Esplorazzjoni tal-Baħar (ICES) 2020 – Baltic Sea Ecoregion Fisheries Overview tat-3 ta’ Diċembru 2020; Parir tal-ICES 2020 – Baltic Sea Ecoregion Ecosystem overview tal-10 ta’ Diċembru 2020.
               
               
                  
                     (4)
                  
                        Ir-Regolament ta’ Delega tal-Kummissjoni (UE) Nru 1396/2014 tal-20 ta’ Ottubru 2014 li jwaqqaf pjan ta’ skartar fil-Baħar Baltiku (ĠU L 370, 30.12.2014, p. 40).
               
               
                  
                     (5)
                  
                        Ir-Regolament Delegat tal-Kummissjoni (UE) Nru 2018/211 tal-21 ta’ Novembru 2017 li jistabbilixxi pjan ta’ skartar tal-ħut fir-rigward tas-salamun fil-Baħar Baltiku (ĠU L 41, 14.2.2018, p. 1).
               
               
                  
                     (6)
                  
                        Ir-Regolament (UE) 2016/1139 tal-Parlament Ewropew u tal-Kunsill tas-6 ta’ Lulju 2016 li jistabbilixxi pjan pluriennali għall-istokkijiet tal-bakkaljaw, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet (ĠU L 191, 15.7.2016, p. 1).
               
               
                  
                     (7)
                  
                        Ir-Regolament (UE) 2020/1781 tal-Parlament Ewropew u tal-Kunsill tal-25 ta’ Novembru 2020 li jemenda r-Regolament (UE) 2016/1139 fir-rigward ta’ tnaqqis tal-kapaċità tas-sajd fil-Baħar Baltiku, u r-Regolament (UE) Nru 508/2014 fir-rigward tal-waqfien permanenti tal-attivitajiet tas-sajd għall-flotot li jistadu għall-bakkaljaw tal-Baltiku tal-Lvant, il-bakkaljaw tal-Baltiku tal-Punent u l-aringi tal-Baltiku tal-Punent (ĠU L 400, 30.11.2020, p.1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        ĠU L 191, 15.7.2016, p. 1.
               
               
                  
                     (12)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd tal-11 ta’ Diċembru 2013, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p.22).
               
               
                  
                     (13)
                  
                        Ir-Regolament ta’ Delega tal-Kummissjoni (UE) Nru 1396/2014 tal-20 ta’ Ottubru 2014 li jwaqqaf pjan ta’ skartar fil-Baħar Baltiku (ĠU L 370, 30.12.2014, p. 40).
               
               
                  
                     (14)
                  
                        Ir-Regolament Delegat tal-Kummissjoni (UE) Nru 2018/211 tal-21 ta’ Novembru 2017 li jistabbilixxi pjan ta’ skartar tal-ħut fir-rigward tas-salamun fil-Baħar Baltiku (ĠU L 41, 14.2.2018, p. 1).
               
               
                  
                     (15)
                  
                        “BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)”, trażmess fit-12 ta’ Mejju 2020. Il-verżjonijiet aġġornati tat-8 ta’ Settembru 2020 (mibgħuta fil-15 ta’ Settembru 2020), u tas-16 ta’ Marzu 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.